У размове з настаўніцай не раз лавіла сябе на думцы, што сапраўды яна — англічанка. Выхаваная, стрыманая, ветлівая, добразычлівая і свабодна валодае англійскай мовай. Мяркую, што і ўрокі яе такія ж, бо манеры, паводзіны настаўніцы настройваюць на адпаведны лад. Яшчэ мне здаецца, што яе вучні нават не падазраваюць, што іх англічанка рыхтуецца да ўрока, прыдумвае маўленчыя сітуацыі з безліччу пытанняў і адказаў, распрацоўвае цікавыя заданні на картках. Ім здаецца, што яна сама па сабе такая і ёй нічога не трэба прыдумляць.